《送仲巽归阙下》
宋代·郑獬

老骥不妄行，苍鹰不虚击。
高车折轴弃路旁，茧栗犊儿负其力。
指麾万事自有理，不须破海惊霹雳。
君不见张侯白头郎，仗节雍容在南国。
事如倒山落面来，谈笑当之不遗策。
往时夸者欲惊俗，揭浪翻风一千尺。
屡成大狱沸如糜，六月飞霜触白日。
张侯不矜亦不倚，老骥苍鹰称其德。
洞庭之北十二州，吏民帖帖甘眠食。
有诏夺归不得留，正值风雨花狼籍。
离思浩荡入青春，楚泽荆山淡无色。
此行况是赤县官，贤者宜令天子识。
公虽已老心尚存，今不急用真可惜。
但用河南张汉阳，何必东山谢安石。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。